*****

ΚΑΝΟΝΙΣΜΟΣ (ΕΟΚ) αριθ. 2790/82 ΤΟΥ ΣΥΜΒΟΥΛΙΟΥ

της 18ης Οκτωβρίου 1982

περί τροποποιήσεως του κανονισμού (ΕΟΚ) αριθ. 1736/79 περί της επιδοτήσεως ορισμένων δανείων η οποία παρέχεται στα πλαίσια του Ευρωπαϊκού Νομισματικού Συστήματος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επι- τροπής (3),

Εκτιμώντας:

ότι ο κανονισμός (ΕΟΚ) αριθ. 1736/79 (4) καθιέρωσε, από την 1η Ιανουαρίου 1979 και για περίοδο πέντε ετών, ένα σύστημα επιδοτήσεων επιτοκίου, που επιβαρύνουν το γενικό προϋπολογισμό των Ευρωπαϊκών Κοινοτήτων, για επενδύσεις που πραγματοποιούνται στα λιγότερο ευημερούντα Κράτη μέλη που συμμετέχουν ενεργώς και εξ ολοκλήρου στους μηχανισμούς του Ευρωπαϊκού Νομισματικού Συστήματος·

ότι τα εν λόγω σύστημα εφαρμόζεται για τα δάνεια που χορηγεί η Ευρωπαϊκή Τράπεζα Επενδύσεων από τους ίδιους πόρους της, καθώς και για τα δάνεια που χορηγεί στο πλαίσιο των αποφάσεων του Συμβουλίου οι οποίες εξουσιοδοτούν την Επιτροπή να συνάπτει δάνεια για την προώθηση των επενδύσεων στην Κοινότητα, λαμβάνοντας υπόψη τα πλαίσια που καθορίζονται στο άρθρο 7 του κανονισμού (ΕΟΚ) αριθ. 1736/79·

ότι το άρθρο 1 του κανονισμού (ΕΟΚ) αριθ. 1736/79 αναφέρεται στην απόφαση του Συμβουλίου 78/870/ΕΟΚ (5), ότι πρέπει να εξασφαλισθεί η συνέχεια της δράσεως με την ενσωμάτωση των διαδοχικών αποφάσεων του Συμβουλίου που εξουσιοδοτούν την Επιτροπή να συνάπτει δάνεια για την προώθηση των επενδύσεων στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1736/79 τροποποιείται ως εξής:

1. Το άρθρο 1 αντικαθίσταται με το ακόλουθο κείμενο:

«Άρθρο 1

Τα δάνεια που χορηγεί από τους ίδιους πόρους της η Ευρωπαϊκή Τράπεζα Επενδύσεων, η οποία αποκαλείται εφεξής Τράπεζα, καθώς και τα δάνεια που χορηγούνται στο πλαίσιο των αποφάσεων 78/870/ΕΟΚ και 82/169/ΕΟΚ (6), και στο πλαίσιο άλλων ενδεχομένων μελλοντικών αποφάσεων του Συμβουλίου, οι οποίες θα εξουσιοδοτούν την Επιτροπή να συνάπτει δάνεια για την προώθηση των επενδύσεων στην Κοινότητα, κατά τη διάρκεια της περιόδου εφαρμογής και εντός των ορίων των ποσών που καθορίζονται με το άρθρο 7 του παρόντος κανονισμού, για επενδύσεις που πραγματοποιούνται στα λιγότερο ευημερούντα Κράτη μέλη, μπορούν να τύχουν επιδοτήσεως επιτοκίου η οποία βαρύνει τον προϋπολογισμό των Ευρωπαϊκών Κοινοτήτων, εφόσον αυτά τα Κράτη συμμετέχουν ενεργώς και εξ ολοκλήρου στους μηχανισμούς του Ευρωπαϊκού Νομισματικού Συστήματος.»

Προστίθεται η εξής υποσημείωση:

«(6) ΕΕ αριθ. L 78 της 24. 3. 1982, σ. 19.»

2. Το άρθρο 6 αντικαθίσταται από το εξής κείμενο:

«Άρθρο 6

Τα επιδοτούμενα δάνεια που αναφέρονται στον παρόντα κανονισμό χορηγούνται και παρακολουθούνται σύμφωνα με τον κανονισμό της Τράπεζας καί, ενδεχομένως, με τις διατάξεις των αποφάσεων 78/870/ΕΟΚ, 82/169/ΕΟΚ και άλλων ενδεχομένων μελλοντικών αποφάσεων του Συμβουλίου, οι οποίες εξουσιοδοτούν την Επιτροπή να συνάπτει δάνεια για την προώθηση των επενδύσεων στην Κοινότητα.»

Άρθρο 2

Ο παρών κανονισμός ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κονοτήτων.

Εφαρμόζεται από τις 15 Μαρτίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 18 Οκτωβρίου 1982.

Για το Συμβούλιο

Ο Πρόεδρος

N. A. KOFOED

(1) ΕΕ αριθ. C 196 της 30. 7. 1982, σ. 6.

(2) ΕΕ αριθ. C 267 της 11. 10. 1982, σ. 94.

(3) Γνώμη που διατυπώθηκε στις 14 Οκτωβρίου 1982 (δεν έχει δημοσιευθεί ακόμη στην Επίσημη Εφημερίδα).

(4) ΕΕ αριθ. L 200 της 8. 8. 1979, σ. 1.

(5) ΕΕ αριθ. L 298 της 25. 10. 1978, σ. 9.